b'\n_START_ARTICLE_\nKeijo Houhala\n_START_PARAGRAPH_\nKeijo Antero Houhala (s. 1969) on suomalainen insin\xc3\xb6\xc3\xb6ri (YAMK), joka on vuodesta 2001 toiminut neuvotteluj\xc3\xa4rjest\xc3\xb6 Tekniikka ja Terveys KTN ry:n puheenjohtajana. Houhala on toiminut my\xc3\xb6s KTK Tekniikan Asiantuntijat ry:n puheenjohtajana vuosina 2001-2017. Tultuaan valituksi n\xc3\xa4ihin teht\xc3\xa4viin h\xc3\xa4n oli 32-vuotiaana siihen asti Suomen nuorin liittopuheenjohtaja._NEWLINE_Houhalan ja Matti Viljasen yhteistoiminnan tuloksena muodostettiin Uusi Insin\xc3\xb6\xc3\xb6riliitto UIL ry, joka sittemmin purkaantui keskin\xc3\xa4isten yhdistymissopimustulkintojen takia ja Viljasen siirrytty\xc3\xa4 UIL ry:n puheenjohtajan teht\xc3\xa4vist\xc3\xa4 Akava ry:n puheenjohtajaksi ._NEWLINE_Houhala h\xc3\xa4visi 15. marraskuuta 2017 j\xc3\xa4rjestetyn KTK Tekniikan Asiantuntijat ry:n edustajakokouksessa liiton puheenjohtajavaalin Sari Estil\xc3\xa4lle.\n_START_SECTION_\nHistoriaa\n_START_PARAGRAPH_\nNuoruudessaan Houhala harrasti jalkapalloa, koripalloa ja lyhyiden matkojen juoksua. _NEWLINE_Houhala opiskeli Mikkelin teknillisess\xc3\xa4 oppilaitoksessa ymp\xc3\xa4rist\xc3\xb6- ja terveysteknikoksi ja hankki lis\xc3\xa4opintoja Turun yliopiston avoimessa korkeakoulussa. Vuonna 2004 h\xc3\xa4n valmistui insin\xc3\xb6\xc3\xb6riksi Tampereen ammattikorkeakoulusta ja suoritti ylemm\xc3\xa4n insin\xc3\xb6\xc3\xb6ritutkinnon 2012 H\xc3\xa4meen ammattikorkeakoulun teollisuuden palveluliiketoiminnan linjalta._NEWLINE_Houhala ty\xc3\xb6skenteli kymmenisen vuotta erilaisissa ymp\xc3\xa4rist\xc3\xb6- ja terveysalan valvonta- ja kehitt\xc3\xa4misteht\xc3\xa4viss\xc3\xa4. H\xc3\xa4n toteutti ty\xc3\xb6n ohessa tutkimuksen pintojen puhtaudesta vuonna 1995 . Sen pohjalta Suomessa k\xc3\xa4ynnistyi alan laajempi tutkimusty\xc3\xb6, jolla saatiin ty\xc3\xb6kaluja niin yritysten kuin viranomaisvalvonnankin k\xc3\xa4ytt\xc3\xb6\xc3\xb6n kuten "Pintahygieniaopas" ja "Uimahallien ja sivutilojen hygieniaopas". Oppaisiin koottujen tutkimusten pohjalta laadittiin kansalliset konsensuspohjaiset pintapuhtausarvioinnin kriteerit. Pintahygieniaoppaan kriteereit\xc3\xa4 Orion Diagnostica hy\xc3\xb6dynsi maailmanlaajuisesti Hygicult tuotteidensa osalta. _NEWLINE_Houhala on toiminut Lemp\xc3\xa4\xc3\xa4l\xc3\xa4n kunnanvaltuustossa kaksi kautta valtuutettuna ja kaksi kautta varavaltuutettuna sek\xc3\xa4 muissa luottamusteht\xc3\xa4viss\xc3\xa4. H\xc3\xa4n on ollut urheiluseura S\xc3\xa4\xc3\xa4ksj\xc3\xa4rven Loiskeen puheenjohtajana vuosina 1998-2002 ja 2009-2013._NEWLINE_Keijo Houhalalle on my\xc3\xb6nnetty Suomen Leijonan I luokan ritarimerkki 2010.'